Verdagte vas oor Pieter de Lange se moord | Netwerk24
Deur Marietie Louw-Carstens 27 Januarie 2019 15:42
Niks sal hom ooit kan terugbring nie.
Konst. Pieter de Lange en sy vrou, Nelmarié. Foto: VERSKAF
Só sê Nelmarié de Lange van Polokwane oor haar man, konst. Pieter de Lange (30), wat in November terwyl hy aan diens was koelbloedig vermoor is.
"Ek is nog steeds sonder my man. Ons drie kinders mis hom ontsettend baie," sê Nelmarié.
Die Valke in Limpopo het Vrydagaand in samewerking met die polisie 'n 31-jarige man weens De Lange se moord in hegtenis geneem.
Kapt. Matimba Maluleke, woordvoerder van die Valke in Limpopo, sê die man is in 'n huis in Seshego buite Polokwane in hegtenis geneem.
Daar is op 'n ongelisensieerde vuurwapen en 'n vermoedelik gesteelde voertuig by die man beslag gelê.
De Lange was 'n lid van die Westenburg-polisiekantoor. Hy was Donderdagaand 8 November aan diens en het saam met 'n lid van die gemeenskapspolisiëringseenheid vermeende dwelmhandelaars in Bulawayostraat in Ladanna dopgehou.
Mieke de Lange (7) met haar vermoorde pa, konst. Pieter de Lange (30) van Polokwane, se polisiepet op haar kop. Foto: AMORI PHOTOGRAPHY
Die plek is digby 'n staanplek vir trokke wat berug is vir dwelmhandel en ander misdrywe.
Maluleke sê twee motors met 'n onbekende aantal mans het na die motor waarin De Lange was, gery en op hom begin skiet.
Hy is swaar gewond en is op pad na 'n hospitaal dood.
Maluleke sê die polisie het kort ná sy moord op 'n BMW, naby die plek waar De Lange geskiet is, afgekom.
Die motor is glo deur sy vermeende moordenaars gebruik.
"Ek is bly dat die polisie iemand gevang het, nou kan ander mense nie ook seerkry nie," sê Nelmarié.
De Lange en sy vrou het drie kinders, JJ (11), Christiaan (9) en Mieke (7).
Nelmarié en die drie kinders het kort voor Kersfees foto's van hulle laat neem ter ere van Pieter. Sy polisiebaadjie en polisiepet is saam met hulle afgeneem.
"Pieter sal altyd deel van ons wees en ek sal hom eer tot die dag wat ek doodgaan," sê sy.
Die man wat in hegtenis geneem ,sal Maandag in die Seshego-landdroshof op aanklagte van moord en die besit van 'n ongelisensieerde vuurwapen verskyn.
Maluleke sê die soektog na die res van De Lange se moordenaars duur voort.
*Dieselfde taakspan het Saterdag drie verdagtes in Groblersdal in Limpopo in hegtenis geneem weens 'n vlaag huisbrake. Die drie mans sal Maandag in die landdroshof in Groblersdal verskyn.
Christiaan de Lange (9) kyk na 'n foto van sy vermoorde pa, konst. Pieter de Lange (30) van Polokwane. Foto: AMORI PHOTOGRAPHY
Nelmarié de Lange en haar drie kinders, Mieke,Christiaan en JJ met Pieter se polisiebaadjie. Foto: AMORI PHOTOGRAPHY
Konst. Pieter de Lange (30) se polisiebaadjie en pet. Hy is in November in Polokwane doodgeskiet. Foto: VERSKAF